Al somee propit che al Udin i coventi cjatâsi intes pestis par dismovisi e rivâ a fâ risultât. La scuadre di Guidolin cuintri dal Livorno e torne a dâ cheste impression, compagn che un pôc di timp indaûr. In Toscane i blancs e neris no fasin par sigûr une partidone ma almancul a zuin cuntune cierte determinazion, si movin, a cjapin la iniziative, a mostrin concretece e magari a àn ancje un tic di fortune. Dopo de brute figure in cjase cuintri dal Turin la formazion furlane no podeve permetisi altris sbrissadis. Pierdi ancje cuintri dal Livorno al varès volût dî impantanâsi te part plui basse de classifiche in maniere pardabon pericolose.
La partide si vierç intune situazion di ecuilibri sostanziâl. Dopo une desene di minûts Nico Lopez al profite di un erôr di Emerson, i puarte vie il balon e al va al tîr: un a zero. I blancs e neris, che a tornin a vê Pinzi tal mieç dal cjamp e si cjatin pe prime volte Douglas titolâr, a controlin la partide, ancje parcè che il Livorno al stente tal meti ordin tra i diviers reparts e tal meti adun une reazion di sest. I amarants si drecin ator de mieze ore, cuant che prime Luci al tire e Brkič al pare e po Siligardi al ricêf un bon balon di Paulinho, sal governe inte maniere miôr, al fâs fûr Domizzi e le met tal sac: un a un. L’Udin no si spaurìs e si svicine al gol prime dal interval, cun Allan che cul jutori di une deviazion dai livornês al impegne Bardi intune deviazion che par so fortune e mande la bale su la travierse.
I blancs e neris a scomencin ben ancje la seconde frazion. L’Udin al cres sei te ocupazion dal cjamp che te intensitât dal zûc, cun Pinzi che al torne tal mieç dal cjamp a dâ timps e ordin. Al rive cussì il doi a un: corner di Di Natale, conclusion di prime di Danilo, rispueste di Bardi e conclusion di doi pas di Hertaux, difensôr cul vizi dal gol. A chel pont l’Udin al gjestìs il vantaç, al ten bot ae reazion dai parons di cjase, che za par sô cont no somee masse concrete, e al siere la partide cun ducj i trê ponts te sachete.
La vitorie che e coventave pal cûr e pe classifiche e je rivade. Cumò al covente doprâ inte maniere miôr la polse tra Nadâl e il prin dal an par mantignî e salacor incressi cundizion e cunvinzion:il campionât al tornarà cu la partide in cjase cuintri dal Verona, une des scuadris miôr de prime part dal campionât di chest an.
Intant a saltin fûr altris indicazions. Par ce che al tocje l’atac, finalmentri Nico Lopez al à rivât a esprimisi cemût che si spietisi di lui, ma Di Natale al conferme di jessi ancjemò intun ‘moment no’. Te zone mediane Basta e Allan a zirin ben e Pinzi al torne a disposizion, intant che daûr a son stâts fats mancul erôrs e Hertaux al conferme la sô propension a fâ gol, par solit sui disvilups di tîrs plaçâts. Al è un dai goleadors de scuadre: brâf lui, ancje se chest al è un segnâl che al è ancjemò alc che nol funzione.
Se sabide a Livorno la scuadre furlane e à mostrât caratar e personalitât, a mancjin ancjemò la continuitât che e covente ae scuadre e la capacitât di meti dongje azions di gol e goi su azion. Rivaraial l’Udin a metisi a scuare cul principi dal an gnûf?
fur_Latn fur_Latn fur_Latn fur_Latn fur_Latn fur_Latn